G’n meer direksievergaderings vir DuduDudu Myeni, voormalige voorsitter van die SAL-raad. (Foto: ANA) ŉ Volbank regters het Dudu Myeni, voormalige voorsitter van die raad van die Suid-Afrikaanse Lugdiens (SAL), se jongste aansoek – waarin sy vra dat die bevel dat sy nie meer as direkteur op enige direksie mag dien nie, opgehef word – van die hand gewys. Myeni het in haar appèlaansoek teen die vroeëre beslissing aangevoer haar direkteurskappe is haar enigste bron van inkomste. Die Organisasie teen Belastingmisbruik (Outa) en die Vlieëniersvereniging van die Suid-Afrikaanse Lugdiens (Saapa) het die besluit verwelkom en sê dit beteken Myeni moet dadelik uit al haar direkteursposte, ook dié by die Jacob Zuma-stigting, bedank. Die regters het die saak van die rol geskrap, wat beteken die meriete daarvan is nie oorweeg nie. Die hooggeregshof in Pretoria het beslis Myeni se aansoek om verlof tot appèl teen die hoofaansoek in die appèlhof het verstryk nadat dit nie voor 22 Januarie ingedien is nie. Outa sê hoewel Myeni dié hof om kondonering vir die laat aansoek kan vra, het die hooggeregshof bevind tot dit gebeur, daar nie ŉ appèl hangende is nie. Die regters het ook bevind Myeni se vooruitsig op sukses is baie skraal. “Ons is uiteraard verheug deur die jongste hofbevel in wat ŉ uitgerekte saak oor Dudu Myeni se status as misdadige [direkteur] geword het. Ons het lank en hard gewerk,” het adv. Stefanie Fick, hoof van Outa se aanspreeklikheidsafdeling, gesê. “Outa is verbind daartoe om die saak enduit te voer en wag nou op die appèlhof se besluit oor Myeni se appèl.” Die hooggeregshof het Myeni in Mei verlede jaar as misdadige direkteur verklaar. ŉ Maand later het sy aansoek gedoen om verlof tot appèl teen die beslissing. Dit is opgeskort hangende die afhandeling van die appèlaansoek. In Desember het Outa en Saapa ŉ tussentydse nakomingsbevel bekom, wat beteken het die bevel geld selfs terwyl Myeni se appèlaansoek nog nie afgehandel is nie. Myeni se aansoek om verlof tot appèl in die Pretoriase hooggeregshof het terselfdertyd misluk. Vroeër vandeesmaand het Myeni appèl aangeteken teen die nakomingsbevel, hangende haar appèl teen die hoofaansoek in die appèlhof. Hierdie aansoek is egter nog nie by die hof ingedien nie. Die hof het Myeni ook beveel om Outa en Saapa se koste te betaal.